Taywalt, tezga tella gar yimdanen. Tettban-d ama s wawal, ama s tsusmi, ama s usemres n yiḥricen n tfekka. D nettat i d-yemmalen assaɣen yezdin imdanen deg tmetti. Acku, tetteqqen gar wayen i d-yeqqar umesgal (destinateur), d wamek i t-yettqabal unermas (récepteur). Yerna, s kra n win yettmeslayen, yettezriri (influence) ɣef win akken i wumi yettmeslay, ama s wafrayen yelhan, ama s wid n diri. D tagi i wumi qqaren tamyinawt (interaction). Awal aẓidan, yezga isefreḥ win ara as-yeslen, ma d awal arẓagan, yettawi-d leqbiḥ, isawal i yir lfal, isneɣnay imdanen, isexsaṛ-asen ula ṭṭbeɛ-nsen. Ihi, aqader n wafrayen n win akken ukkud tettmeslayeḍ, d ccerṭ agejdan deg teywalt. Ɣef wanect-agi, i llan yisuḍaf n yinaw (lois de discours). Yerna sɛan azal d ameqqran deg usefhem n tinawin (intérprétation des énoncés). Ilaq bnadem ad ten-iqader, acku ma yella ur ten-iquder ara, ad as-tṛuḥ lbenna i umeslay, wid akken i iheddṛen, axiṛ-asen ad susmen.